b'\n_START_ARTICLE_\nFingeravtrykk\n_START_PARAGRAPH_\nFingeravtrykk er avtrykk fra linjem\xc3\xb8nsteret p\xc3\xa5 innsiden av fingre hos mennesker. Linjem\xc3\xb8nsteret danner seg p\xc3\xa5 foster-stadiet, og holder seg uforandret gjennom hele livet. Det er aldri blitt oppdaget to personer med like fingeravtrykk, og fingeravtrykk antas derfor \xc3\xa5 v\xc3\xa6re unike. Fingeravtrykk regnes derfor som en sikker metode for identifikasjon og verifikasjon, og brukes innen biometri og kriminalteknikk. I Norge ble fingeravtrykk i kriminaltekknikken innf\xc3\xb8rt av fengselsdirekt\xc3\xb8r og lege Anders Daae._NEWLINE_Det eldste kjente fingeravtrykk ble funnet p\xc3\xa5 et stykke harpiks i K\xc3\xb6nigsaue i Sachsen-Anhalt. Harpiks-stykket, som bare m\xc3\xa5lte 2,7 cm, bevarte p\xc3\xa5 ene siden avtrykket etter steinredskapet det hadde v\xc3\xa6rt klistret p\xc3\xa5, mens det p\xc3\xa5 andre siden var et treskaft. Det fremgikk at fingeravtrykkets eier m\xc3\xa5tte ha fors\xc3\xb8kt \xc3\xa5 lime sammen et redskap ved hjelp av harpiksen. Alderen p\xc3\xa5 harpiksen ble satt til mellom 45\xc2\xa0000 og 52\xc2\xa0000 \xc3\xa5r, slik at fingeravtrykket m\xc3\xa5 ha tilh\xc3\xb8rt en neandertal, siden dette var lenge f\xc3\xb8r Homo sapiens kom til Europa.'